Magnhild Meltveit Kleppa (Senterpartiet), 2013-06-17:
Regjeringa har gjennom revidert nasjonalbudsjett for 2013 fremja fleire viktige tiltak for å styrkja norsk næringslivs konkurransekraft. Både vekstpakken for næringslivet og skogpakken er svært viktige. Eg registrerer at opposisjonen meiner at nokon av forslaga er så gode at dei vil framskunda dei til 1. juli i år i staden for iverksetjing frå budsjettåret 2014. Det er forståeleg, men ein må òg finna ei forsvarleg inndekning. Det er rimeleg å setja heile pakken i verk frå same tidspunktet, slik at tapte skatteinntekter kan sjåast i budsjettsamanheng – under føresetnad av auka inntekter. Forslaget til endringar i petroleumsskatten vil gje meirinntekter, men dette er pengar som etter handlingsregelen går til Statens pensjonsfond utland, og kjem oss alle til gode i eit lenger perspektiv. Senterpartiet meiner regjeringa sitt forslag om å redusera friinntekter i særskatten, slik at oljeselskapa må ta eit noko større ansvar for oppsamla kostnader til investeringar, er rimeleg. For all del: Vi skal ta signal frå sektoren på alvor og lytta til oljeselskapa, og vi skal fylgja utviklinga nøye. Eg synest saksordførar Micaelsen har gjort ryddig greie for den saka. Senterpartiet meiner elles at det er samanheng mellom tiltaka regjeringa føreslår. Me snakkar mykje om todeling av norsk næringsliv, der oljesektoren har sterk vekst, medan store delar av vår tradisjonelle fastlandsindustri slit. Det må vera rett å setja i verk tiltak som både bidreg til å sikra ei meir likeverdig konkurransekraft mellom desse industriane, og òg til større bevisstheit om kostnadene i oljesektoren. Lat meg òg gje ein kort omtale av eit par av mindretalsforslaga. Vi har i den raud-grøne regjeringsperioden gjeve vesentlege lettar i arveavgifta gjennom å heva botnfrådraget. Arveavgifta er redusert med 1,5 mrd. kr sidan vi overtok etter Bondevik II-regjeringa. No ynskjer opposisjonen, med unntak av Kristeleg Folkeparti, å gå lenger gjennom å fjerna heile arveavgifta. I Senterpartiet meiner vi at det bør gjennomførast ytterlegare auke i botnfrådraga i arveavgifta, men at det ikkje er urimeleg at store inntekter i form av arv fortsatt skal underleggjast ei viss skattlegging. Venstre føreslår å fjerna låg moms på mat og erstatta han med momsfritak på økologiske produkt, frukt og grønt. Venstre bidreg med dette til at barnefamiliar som brukar mykje pengar på basismatvarer, som brød, mjølk, ost, kjøt og fisk, skal få ei stor tilleggsrekning gjennom ein momsauke på 10 pst. Det er bra med prisreduksjonar på frukt, grønt og økologiske produkt, men det er ikkje mogleg å forsvara at rekninga for dette blir send over til dei som frå før har dei høgaste kostnadene til mat. Vi behandlar i denne debatten òg eit par representantforslag. Lat meg kommentera det som gjeld endring i lov om kompensasjon for meirverdiavgift. Det har vore fleire tilfelle der kommunar har stimulert til etablering av bustadsamvirke for funksjonshemma i kombinasjon med eit kommunalt ansvar for drifta av bustadene. Senterpartiet meiner dette kan vera ein god måte å etablera samarbeidsløysingar mellom funksjonshemma, deira pårørande og kommunale tenesteytarar på. Vi er glad for at vi no vil få ein gjennomgang av kompensasjonsregelverket, slik Finansdepartementet tidlegare har varsla. Vi ser i møte denne gjennomgangen i nasjonalbudsjettet for 2014. Lov om kompensasjon for meirverdiavgift skal skapa like kostnadsføresetnader mellom private og offentlege tilbydarar av omsorgstenester i bufellesskap. Etter Senterpartiet sitt syn bør dette òg gjelda når kommunar og pårørande inngår samarbeidsavtalar om bygging og drift av omsorgsbustader. Lat meg så seia at det er fleire andre forslag i revidert som eg no ikkje har kommentert, bl.a. situasjonen på bustadsektoren, der ein i dag òg føreslår grep skattemessig for sekundærbustad. Eg antek dette òg er eit tema som vi kjem tilbake til fredag.